XC.  S. Leo IX Vaticano S. Petri templo decimam oblationum partem elargitur.   (Anno 1054.) [  Bullarium Vatic.  I, 35.]
Author: Leo IX

In nomine Domini, amen. Hoc est exemplum, sive transumptum, cujusdam papalis privilegii felicis recordationis domni Leonis papae noni, ejus vera bulla plumbea in filis sericis bullati, non vitiati, non abrasi, non cancellati, nec in aliqua sui parte suspecti, sed omni vitio et suspicione carentis, cujus tenor, de verbo ad verbum, per omnia talis est.

Beate Petre apostole, ego Leo episcopus, servus tuus et omnium servorum Dei, de tuis donis aliquam tibi offero particulam, quam mihi dignum fuit visum, dignum et justum curis quibus circumdor, auferre et tibi offerre quasi meam, cum sit tua. Quidquid enim est quod in nostris juribus sit, licet sit parum ad conferentiam praeteritorum quae nostri antecessores habuerunt, id tamen, quantulumcumque sit, digne tecum judicavi sortiendum. Ecce enim de oblationibus fidelium, quae tibi offeruntur in altari tuo, sub quo sacrum et venerabile corpus tuum requiescit et etiam in confessione ipsius altaris, decimam partem tibi, quamvis tuum totum sit, humili devotione et tota cordis prosternatione offerimus, donamus, concedimus, et etiam corroboramus atque confirmamus ad constructionem et resarcionem ipsius tui sacri templi in aedificiis, parietibus, picturis, tignis, tectis, imbricibus, et praeterea luminarium concinnationibus assiduis, olei, ac cerae, nec non lampadibus vitreis, et cicindelis, atque thymiamati caeterisque omnibus utensilibus quae ad usum et necessitatem atque decorem totius ipsius ecclesiae pertinent. Decimam vero ipsam semper volumus esse decimam diem, ut oblatio quae tibi debetur, separata sit a caeteris oblationibus, et nullum aliqua confusione patiatur errorem. Super hoc etiam, si qua vasa, si qua ornamenta vel indumenta ecclesiastica super ipsum sacrum et venerabile altare tuum oblata fuerint ad cultum Dei, divinis officiis et mysteriis necessaria, conferimus ea omnia ipsi tuae ecclesiae, ibi perpetim permansura in usum solarium Deo et tibi illic tum servire et serviturum. Addendum quoque credimus illud oblationis munus, ut quidquid scilicet per fideles ad ipsum tuum altare, et ad ipsam confessionem offertur in vigiliis Natalis tui, et in ipsa tui Natalis die beate Petre apostole, totum sit speciale tuum pro luminaribus, et caeteris diversis necessitatibus, ad ipsa tua solemnia agenda pertinentibus. Nec illud praetermittendum censuimus ut, quotiescunque de quibuscunque regnis et terris tributa, sive ad altare tuum offeruntur, sive ad apostolici pedes ponuntur, sive quovis modo tuae apostolicae sedi, cui Deo auctore praesidemus, persolvuntur, decima pars eorum semper tibi, beate Petre apostole, debeatur, ad reformationem ecclesiae tuae, et caetera quae superius diximus. Ut vero haec omnia observentur illibata, tam a successoribus nostris in sede tua, o beate Petre apostole, usque in finem saeculi sessuris, quam etiam cunctis hominibus, tam magnis quam parvis, tam divitibus quam pauperibus, mediocribus, diversi sexus et aetatis, statuimus apostolica censura, qua, licet indigni, fungimur vice tua, sub divini judicii contestatione, et terribilis anathematis interpositione, ut scilicet quicunque contra hoc nostrae humilitatis donum tibi de tuo, beate Petre apostole, fideliter ac pure collatum, venire tentaverit et intemeratum non custodierit, non solum segregatus sit a communione fidelium in hac temporali vita, sed in illa quoque aeterna damnatus sit perpetuis poenis et gehennalibus tormentis. A contrario etiam, quicunque devotus custos et cautus observator nostrae oblationis exstiterit, divinis benedictionibus augeatur, et hic per te, beate Petre apostole, a peccatorum vinculis absolvatur, et illic quoque per te intra januam regni coelestis admittatur. Hoc itaque nostrae devotionis privilegium, ut verius credatur et certius habeatur, subscriptione nostra roboravimus, et roboratum nostro significari sigillo jussimus ad laudem et gloriam Domini nostri Jesu Christi apud quem beate Petre apostole, semper esto memor nostri, et omnium ovium quas suas ipse pascendas tibi commisit, et per nos miseratus pascit et pascet adhuc per alios in saecula saeculorum. + Ego Leo episcopus servus tuus, beate Petre apostole, donum, quod tibi de tuo feci, manu propria roboravi. Acta, scripta, transumpta, publicata et auscultata sunt praedicta omnia coram reverendissimo in Christo patre et domino, domino Anibaldo, miseratione divina episcopo Tuscul., sanctae Romanae Ecclesiae Card., apostolicae sedis legato de latere, pro tribunali sedente Romae, in palatio papali apud Sanctum Petrum, qui huic transumpto praesenti scripto, lecto, publicato, exemplato, et auscultato, suam et sui officii auctoritatem interposuit, et decretum, et eidem voluit et decrevit ubilibet in judicio et extra, sicut principali privilegio fidem plenariam adhiberi, mandans suum sigillum eidem appendi ad majoris roboris firmitatem. In praesentia reverendorum virorum, domnorum fratris Francisci abbat. monasterii S. Bartholomaei de Camporegio Eugubinen. dioc. Decretor. Doctoris cancellarii, et Roberti de Placentia Jurisper. auditoris, ac Joannis Thomae de Ceccano, canonic. Parisien. nepotis, et capellanorum supranicti domni legati, ac plurium aliorum notariorum et testium litteratorum, ad praemissa vocatorum et specialiter rogatorum, ac in praesentia mei Gualterii, et Pauli de Sancta Victoria, et Matthaei de Spoleto notorior. infra scriptor. ad hanc publicationem, auscultationem, decreti et auctoritatis interpositionem specialiter vocatorum et rogatorum, sub anno Domini millesimo trecentesimo quinquagesimo Jubilaeo, pontificatus sanctissimi et domni nostri Clementis papae VI anno octavo, indictione tertia, mensis Mai die decimo. Et ego Mattheus Salvi, clericus Spoletanus publicus apostolica et imperiali auctoritate notarius, praedictas litteras apostolicas eoram supradicto domno legato, pro tribunali sedente, vidi et legi, easque cum praesenti transumpto, una cum Paulo Francisci subscripto et Gualterio domni Frederici de Clarmonte infra scriptis, notariis publicis, auscultavi; et quia ipsas cum praedicto praesenti transumpto concordare inveni, nil addito vel minuto, quod facti substantiam immutet, vel variet intellectum, ideo de mandato supradicti domni legati, me subscripsi, et rogatus signum meum apposui consuetum. Et ego Gualterius, domni Friderici de Clarmonte clericus, Firman. dioc. publicus apostolica auctoritate notarius, praedictas litteras apostolicas scripsi, transumptavi, et exemplavi per omnia, prout in litteris ipsis apostolicis, de verbo ad verbum, vidi et reperi contineri, nil addito, minuto vel mutato quod substantiam mutet, vel variet intellectum, nisi forte litteram vel syllabam per errorem. Et ipsum transumptum coram praedicto reverendissimo patre et domno nostro, domno Anibaldo, cardinali apostolicae sedis, legato pro tribunali sedente, ut supra, ac praesentibus praedictis testibus litteralis, domnis cancellario, auditore, nepote, et capellanis dicti domni legati, ac quampluribus aliis notariis et testibus litteratis, necnon Paulo Francisci et Matthaeo de Spoleto, notariis publicis supradictis, ad hanc publicationem, ac decreti et auctoritatis interpositionem, ut supra dicitur, vocatis specialiter et rogatis, legentibus, videntibus et auscultantibus, cum praedictis apostolicis litteris legi, et fideliter auscultavi; ipsumque, de mandato supradicti domni cardinalis legati, et ad instantiam venerabilium virorum, dominorum, prioris, canonicorum capituli, sacrosanctae basilicae principis apostolorum de Urbe ibidem praesentium, ipsum transumptum et exemplum in hanc publicam formam propria manu redegi, eoque signo consueto signavi rogatus.

Notes: ( sic )